Twee vas wat stembriewe glo beskadig | Maroela Media
Die polisie in Giyani het twee verdagtes, onderskeidelik 30 en 35 jaar oud, by Guwela in Limpopo in hegtenis geneem omdat hulle glo ongebruikte stembriewe beskadig het.
Brig. Motlafela Mojapelo, provinsiale polisiewoordvoerder, het gesê die twee word aangekla van oortreding van die Kieswet, sowel as kwaadwillige saakbeskadiging.
"Beamptes van die Onafhanklike Verkiesingskommissie was omstreeks 11:00 op pad na 'n huis waar hulle iemand sou help om 'n spesiale stem uit te bring, toe 'n groep mans hulle voorgekeer het. Hulle het die beamptes verhoed om hul werk te doen en die stembriewe beskadig," het Mojapelo gesê.
"Die polisie is ontbied en die twee verdagtes is binne twee uur aangekeer," het hy gesê.
"Die verdagtes, albei van die nabygeleë Mnghongoma-nedersetting, sal binnekort in die landdroshof op Giyani verskyn."
Maroela Media het vroeër berig dat verskeie mense ook in Noordwes in hegtenis geneem is vir oortreding van die Kieswet. In een voorval is ses mense aangekeer nadat 'n voertuig van die OVK by Ganyesa aan die brand gesteek is. In 'n afsonderlike voorval is leë stembokse in Ikageng by 'n stemlokaal aan die brand gesteek.
Vry en regverdige verkiesing le voor??
die poppespel begin
En waar kom al die polisie nou vandaan?
Vreeslike "goeie" daad om die twee te vang, maar wat word gedoen tov al die ongestempelde kiesbriewe wat bedorwe verklaar gaan word? Word die verantwoordelike IEC beamptes gearresteer of self net vasgevat? NEE, hulle word bevorder! Die verkiesing is alreeds 'n joke!
Kan iemand vir my verduidelik daar is 60 miljoen stem briewe gedruk maar ons het maar 26,7 mil geregistreerde kiesers.